Beskerm jou kind teen aanlyn afknouery - Jou Gesin | Solidariteit WêreldJou Gesin | Solidariteit Wêreld
Tuis › Artikels › Beskerm jou kind teen aanlyn afknouery
Beskerm jou kind teen aanlyn afknouery
Kuberafknouery behels die plasing of stuur van elektroniese boodskappe wat daarop gerig is om iemand te teister of dreig, of skinderstories oor hulle te versprei. Dit word gedoen deur die gebruik van digitale platforms soos sosiale netwerke, kletskamers, blogs, of kits- en SMS-boodskappe.
Die meeste ouers het nie in die digitale wêreld grootgeword nie en daarom is baie van hulle onbewus daarvan dat alle kinders wat van sosiale netwerke gebruik maak, kwesbaar is vir hierdie tipe afknouery. Enige kind kan om enige rede afgeknou word. Kinders wat egter op die een of ander manier uitstaan of as 'n sagte teiken gesien word, word meer dikwels geviktikmiseer. Gewilde of suksesvolle kinders kan ook afgeknou word, asook gestremde kinders.
Wees op die uitkyk vir tekens dat jou kind 'n slagoffer van kuberafknouery is. Daar kan 'n drastiese verandering wees in die hoeveelheid tyd (meer of minder) wat jou kind aan sy skerms bestee. Hy kan sekere sosiale situasies begin vermy, baie ongelukkig voorkom, homself afsonder of belangstelling in sy gewone aktiwiteite verloor. Hy kan ook sy foon wegsteek wanneer jy in die vertrek inloop, baie geheimsinnig voorkom, en sy sosialemediarekening skielik toemaak of 'n ander een oopmaak.
Hoe kan jy voorkom dat jou kind 'n slagoffer van hierdie tipe afknouery word? Wees van die begin af betrokke. Moenie wag totdat probleme opduik om in te spring en dinge te probeer regruk nie. Jou kind het jou liefde en beskerming aanlyn net soveel nodig as in die regte wêreld. Waaraan jou kind blootgestel word, hang af van hoe hy die internet gebruik: sosialemediagebruikers se kanse is groter om kuberafknouery te ervaar, seksuele of gewelddadige beelde te sien, en kontak met vreemdelinge te hê. Weet wat jou kind aanlyn doen, watter programme hy gebruik, en met wie hy gesels.
Praat met jou kind oor aanlyn veiligheid. Verduidelik aan hom dat dít wat hy aanlyn doen 'n prentjie skep van wie hy is en dat hy daarom mooi moet dink voordat hy iets plaas.
Praat ook met hom oor die risiko daarvan om te veel inligting te gee, soos sy fisiese adres of skool, en persoonlike gedagtes en gevoelens. Moedig hom aan om selektief te wees met inligting.
Beperk die tyd wat jou kind op sosiale media deurbring. Maak tyd vir gesinspret. Gesonde verhoudings tussen julle sal jou kind help om oop en eerlik met jou te wees en sodoende makliker sy pad in die kuberwêreld se sosiale netwerke te vind.
Maak seker dat jou kind weet dat, indien hy 'n slagoffer van kuberafknouery sou word, hy nie alleen is nie. Hy kan met jou daaroor praat maar, indien hy nie wil nie, kan hy met 'n onderwyser of 'n ander verantwoordelike volwassene gaan praat. Hy kan ook Childline bel en anoniem met 'n raadgewer praat.
Baie kinders voel skaam as hulle afgeknou word en wil dit vir andere wegsteek. Maak seker dat jou kind weet dat hy nie die een is wat hom hoef te skaam nie, dat dit nie 'n teken van swakheid is nie, en dat die beste ding wat hy kan doen, is om die afknouery aan die lig te bring.